text: Så er den gal igen: Ukrudtsbrænder kaldt retur for 3. gang
  07 juni 2017 kl. 20.22
  Sikkerhedsstyrelsen advarer for tredje gang på kort tid mod brugen af en bestemt ukrudtbrænder. Det er mærket Adano, der sælges i Harald Nyborg, der ligesom mærkerne Ignite Nordic og Garden har stor risiko for at eksplodere. 
  Ukrudtbrænderen af mærket Adano, der er blevet solgt i Harald Nyborg i 2017, kaldes nu tilbage, da den har samme fejl som brænderne af mærket Ignite Nordic og Garden - mærker som Sikkerhedsstyrelsen fornyligt har advaret mod at bruge, eftersom risikoen for en eksplosion er høj. Der er tale om en og samme ukrudtsbrænder, der sælges under forskellige navne. Det skriver Sikkerhedsstyrelsen i en pressemeddelelse. 
  Ukrudtbrænderen er blevet solgt i Harald Nyborg butikker over hele landet og har bestillingsnummeret 9097.
  Der er blevet udstedt et salgsforbud på brænderne, og importøren har fået et påbud om tilbagekaldelse.
  
  
  